વિગીલેન્ડ પાર્કના લોખંડના તોતિંગ પ્રવેશદ્વારમાં ઊભા રહો, એટલે જમણી બાજુ ફૂલક્યારીની વચ્ચે આ પાર્કના સર્જક શિલ્પી ગુસ્તોવ વિગીલેન્ડનું આદમકદ પૂતળું જોવા મળે, ને સીધું જોઈએ તો બંને બાજુ પર સુંદર શિલ્પકૃતિઓથી શોભતા પુલસોંસરવું છેક દૂર ઊભેલું વિશ્વવિખ્યાત મનોલીતેનનું, એક જ પથ્થરમાંથી કોતરેલું ઊંચું સ્તંભાકાર શિલ્પ જોઈ શકાય. નોર્વેના આ મહાન કલાકારે એકલે હાથે કરેલું આ વિપુલ સર્જન અમે ચકિત થઈ જોતાં રહ્યાં. વિશાળ પાર્કનાં બધાં જ શિલ્પનું સર્જન તેણે કોઈ મદદનીશ કલાકાર કે પોતાના કોઈ વિદ્યાર્થીની મદદ વિના એકલે હાથે કર્યું એ હકીકત જ આશ્ચર્યપ્રેરક હતી ! સાથેસાથે એ વાત પણ અહોભાવપ્રેરક હતી કે શહેર અને સરકારે પણ આ મહાન કલાકારની ઉચિત કદર કરી. વિગીલેન્ડ પાર્કના પરિસરમાં જ સરકારે એમને એક સ્ટુડિયો બાંધી આપ્યો, જેના ઉપલા માળે ગુસ્તાવની રહેવાની વ્યવસ્થા હતી. અહીં રહી તેમણે વરસો સુધી આ પાર્કનાં બધાં જ, કુલ બસોને બાર શિલ્પનું સર્જન કર્યું. પાર્ક સંપૂર્ણ થયેલો જોવા તો ગુસ્તાવ જીવ્યા નહીં, પણ મૃત્યુ પર્યંત એ અહીં જ રહ્યા અને એમની અંતિમ ઈચ્છા અનુસાર એમનાં અસ્થિ પણ આ મકાનના ટાવરમાં જ મૂકવામાં આવ્યાં. ગુસ્તાવના મૃત્યુ પછી એમનો સ્ટુડિયો તથા રહેઠાણના આ મકાનને મ્યુઝિયમમાં ફેરવી નાખવામાં આવ્યું. સર્જન માટે ગુસ્તાવને મળેલી સગવડો અભૂતપૂર્વ હતી, જેના બદલામાં ઓસ્લો નગરપાલિકા સાથે કરેલા કરાર અનુસાર એમણે જે કાંઈ સર્જન કર્યું, એ બધું જ ઓસ્લો શહેરને અર્પણ કર્યું; અને આમ સર્જાયું વિશ્વમાં અજોડ શિલ્પકૃતિઓનું ઉપવન વિગીલેન્ડ પાર્ક.